SKRIFTLIG FORESPØRGSEL E-4008/00

af Robert Goebbels (PSE) til Kommissionen

(21. december 2000)

Om: Det tyske sikkerhedssystem Indusi's indvirkning på jernbaneforbindelserne med Forbundsrepublikken Tyskland

Fra den 1. januar 2001 indfører Forbundsrepublikken Tyskland et nyt sikkerhedssystem, Indusi, for alle de tog, der cirkulerer i dette område. Denne foranstaltning, som i sig er forståelig, skaber en række problemer for jernbanetransporten i Forbundsrepublikken Tysklands nabolande, som ikke længere kan benytte deres materiel ved kørsel på de tyske jernbanestrækninger, hvis de ikke har det nye system.

Regionaltogene mellem Metz og Sarrebruck eller Luxembourg og Trier og mange andre interregionale forbindelser bliver berørt af det tyske transportministeriums afslag på at forlænge de nuværende kørselstilladelser for regionaltogene efter den 31. december 2000 og indtil idrifttagelse af nyt kørende materiel, som er udstyret med Indusi-systemet.

Vil Kommissionen på den baggrund bevare følgende spørgsmål:

1. Er de tyske myndigheders holdning, selv om den skyldes forklarlige sikkerhedshensyn, ikke en hindring for fri bevægelighed for personer og for opretholdelsen af et tilbud om offentlige jernbane tjenester på tværs af grænserne?

2. Agter Kommissionen ikke at opfordre de tyske myndigheder til at indrømme andre jernbaneselskaber en overgangsperiode, som giver dem mulighed for at tilpasse sig til de nye tyske sikkerhedsstandarder?

3. Viser Indusi-sagen ikke nødvendigheden af en harmonisering af sikkerhedsbestemmelser og andre driftsvilkår inden for EU's og ansøgerlandenes indre marked for jernbanevæsen?

Svar afgivet på Kommissionens vegne af Loyola de Palacio

(8. marts 2001)

Jernbanenettene i medlemsstaterne er alle udviklet som nationale systemer med forskellige standarder for elektrificering, signalsystemer, læsseprofil og andre basale parametre. Signal- og sikkerhedssystemerne er forskellige fra net til net og udgør en hindring for interoperabiliteten af lokomotiver og togsæt. Almindeligvis skal et lokomotiv indsat i grænseoverskridende tjeneste være forsynet med det udstyr, som er nødvendigt for at opfylde de forskellige togbeskyttelsessystemer, der anvendes i nettene. Dette er tilfældet for togene Thalys og Eurostar, der opererer mellem Belgien, Det forenede Kongerige, Frankrig, Nederlandene og Tyskland. Sikkerhedskravene på disse net er fastsat i national lovgivning og skal anvendes på en ikke-diskriminerende måde over for alle operatører.

Den nuværende situation udgør dog en betydelig hindring for udviklingen af et interoperabelt transeuropæisk jernbanesystem, og Kommissionen har i årenes løb taget adskillige initiativer på området. Fællesskabet har siden 1990 støttet, også økonomisk, udviklingen af et harmoniseret europæisk system til styring af jernebanetrafikken (ERTMS), som sigter mod at fjerne en af de væsentlige tekniske hindringer for, at togene kan cirkulere på tværs af grænserne. Rådets direktiv 96/48/EF af 23. juli 1996 om interoperabilitet i det transeuropæiske jernbanesystem for højhastighedstog(1) indeholder bestemmelser om etablering af tekniske specifikationer for interoperabilitet (TSI) for delsystemer, dvs. styringskontrol og signaler, af højhastighedssystemet. ERTMS vil blive den fremtidige standard for det europæiske højhastighedssystems signalsystem. Et tilsvarende direktiv om interoperabilitet i det transeuropæiske net af konventionelle jernbaner(2) blev foreslået sidste år, og det forventes vedtaget i begyndelsen af 2001. I 2001 har Kommissionen også til hensigt at fremsætte et forslag om harmonisering af sikkerhedsbestemmelserne i medlemsstaterne.

Indusi er det togbeskyttelsessystem, som har været anvendt i Tyskland i mange år. Den tyske lovgivning stiller et generelt krav om, at lokomotiver, der benytter nettet, skal være forsynet med Indusi-udstyr. De regionale tjenester, som det ærede medlem henviser til, drives af de franske og tyske jernbaner, Nationalselskabet af Franske Jernbaner (SNCF) og Deutsche Bahn (DB). DB har siden september 1996 været midlertidigt undtaget fra de tyske bestemmelser som følge af en forsinkelse af tilpasningen af de franske lokomotiver, der normalt er udstyret med KVB, det tilsvarende franske sikkerhedssystem. For at sikre et tilsvarende sikkerhedsniveau har jernbaneoperatøren været tvunget til at indsætte en assistent til at ledsage togføreren på de tyske jernbanelinjer. Spørgsmålet henviser til udløbet af den seneste frist for denne undtagelsesbestemmelse. Ifølge oplysninger fra det tyske transportministerium blev undtagelsesbestemmelsen forlænget den 30. november 2000 for en ny toårsperiode, og det forventes, at de franske lokomotiver herefter vil være udstyret med Indusi.

Direktivforslaget om interoperabilitet af konventionelle jernbaner sigter mod at harmonisere nettenes signal- og sikkerhedssystemer for derigennem at gøre det overflødigt at installere flere sikkerhedssystemer i trækkraftenheder, som cirkulerer på tværs af grænserne.

(1) EFT L 235 af 17.9.1996.

(2) EFT C 89 E af 28.3.2000.